DA Den Europæiske Unions Tidende C 189/29

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og levnedsmidler

2009/C 189/11

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006. Eventuelle indsigelser skal være Kommissionen i hænde senest seks måneder efter datoen for offentliggørelsen.

ENHEDSDOKUMENT

RÅDETS FORORDNING (EF) Nr. 510/2006

»YORKSHIRE FORCED RHUBARB«

EF-Nr.: UK-PDO-0005-0633-19.07.2007

BGB ( ) BOB ( X )

1. Betegnelse:

»Yorkshire Forced Rhubarb«

2. Medlemsstat eller tredjeland:

Det Forenede Kongerige

3. Beskrivelse af landbrugsproduktet eller fødevaren:

3.1. Produkttype:

Kategori 1.6: Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1:

Rabarberens lange tynde stængler — bladstilkene — er lyserøde til røde i farven med tætte gule blade (som regel fjernes bladene, før rabarberen sælges i supermarkedet). Den intense farve, der varierer fra lakserød til blodrød, afhænger af sorten, tilvækst, temperatur og vandoptag. Stilkene er hvide ved den brede ende, hvor de har været fastgjort til rodsystemet. Stilkene er indvendigt hvide og kødfulde. Smagen er skarp og let syrlig med en sart duft. De mikrobiologiske og kemiske egenskaber ved denne rabarber, der dyrkes indendørs, omfatter indhold af oxalsyre, calcium i form af calciumoxalat, kalium og planteøstrogen. Yorkshire Forced Rhubarb’s farve forstærkes af den anvendte tekniske fremgangsmåde og fraværet af lys, hvilket resulterer i det slørtynde skind og det hvide kød. Når Yorkshire Forced Rhubarb koges, er den meget mør, og smagen er finere og mindre syrlig end andre rabarber, hvilket skyldes, at produktionsteknikkerne er forskellige, og at der anvendes traditionelle lokale organiske dyrkningsmetoder, navnlig baseret på kradsuld, hvilket er typisk for egnen.

Dyrkerne af Yorkshire Forced Rhubarb forhindrer, at lys påvirker planten, mens den er i rabarberstaldene, hvilket forhindrer den fotosyntese, der gør fibrene tykkere og hårdere og smagen mere syrlig.

Når rabarberen høstes, sker det så vidt som muligt i lyset fra stearinlys for at minimere risikoen for fotosyntese. En hurtig indendørs dyrkning bevirker desuden, at en del af smagen går tabt, og i »The Rhubarb Triangle« (rabarbertrekanten) dyrkes rabarberen derfor 6-9 uger, før den høstes.

De sorter, der for tiden dyrkes i rabarbertrekanten, er:

Timerley Early

Stockbridge Harbinger

Reeds Early Superb/Fenton’s Special (anses som én og samme sort)

Prince Albert

Stockbridge Arrow

Queen Victoria

Denne liste er ikke fuldstændig, og andre sorter kan blive dyrket i fremtiden.

3.3. Råvarer:

n/a

3.4. Foder (kun for produkter af animalsk oprindelse):

n/a

3.5. Specifikke etaper af produktionen, som skal finde sted i det afgrænsede geografiske område:

Alle etaperne i produktionen af Yorkshire Forced Rhubarb finder sted inden for det område, der defineres i punkt 4. Dette omfatter formeringen af rabarberknoldene. Høsten finder sted i lyset fra stearinlys for at minimere risikoen for fotosyntese, der påvirker rabarberens tekstur og smag.

3.6. Særlige regler vedrørende udskæring, rivning eller emballering osv.:

—

3.7. Specifikke mærkningsregler:

Der gælder ingen specifikke bestemmelser angående mærkning. Der tages højde for gældende bestemmelser om mærkning og forhandlerens krav. Betegnelsen »Yorkshire Forced Rhubarb« anvendes.

4. Præcis afgrænsning af det geografiske område:

Det geografiske område for produktion omfatter grænserne for Leeds, Wakefield og Bradford og er beliggende ved de penninske bjerge. Dette område danner en trekant og er historisk blevet betegnet som »rabarbertrekanten«. Det nøjagtige geografiske områdes grænser går fra Ackworth Moor Top nord ad A628 til Featherstone og Pontefract. Derefter ad A656 gennem Castleford. Derefter vestpå ad A63 forbi Garforth og West Garforth. Derefter mod nord forbi Whitkirk, Manston og videre mod A6120 ved Scholes. Følg A6120 vestpå forbi Parsley og derefter sydvest via A647 til A6177. Dudley Hill passeres og derefter følges M606 sydpå. Ved kryds 26 tages M62 sydpå til kryds 25 og derefter østpå ad A644 mod Dewsbury og forbi Mirfield for at tage A638 mod Wakefield. I Wakefield tages A638 sydpå til Ackworth Moor Top.

5. Tilknytning til det geografiske område:

5.1. Det geografiske områdes egenart:

Yorkshireproducenterne samledes på de gode jorde mellem Leeds, Wakefield og Bradford, hvilket er blevet kendt som »rabarbertrekanten«. Rabarbertrekantens beliggenhed i skyggen af de penninske bjerge gør området til et kuldeområde. Denne geografiske beliggenhed er af uvurderlig betydning for producenterne, da der her hersker de vejrforhold, der er ideelle for planten.

En stor nedbørsmængde og en tidlig og lang periode med inaktivitet i rodknoldens vækst er nødvendig, for at rabarberens vinterhvile kan afbrydes tidligt, uden at kvaliteten eller høstmængden reduceres. Jorden skal være grundigt tilberedt og det i en dybde, der skaber plads til, at den store rodknold kan gro. Det er vigtigt med et højt vandindhold i jorden, men ikke så højt, at planterne rådner. En jord, der opsuger vand, er vigtig af to grunde: For det første bidrager den til plantens vækst, og for det andet sikrer den tilstrækkeligt lave temperaturer, der opfylder plantens naturlige behov og er nødvendig for konverteringen af den opsamlede energi. Dette er af væsentlig betydning for kvaliteten af de indendørs dyrkede rabarbere. En utilstrækkelig vinterhvileperiode, hvor rødderne er i jord udendørs i afventning af senere drivning indendørs, giver lavt udbytte, dårlig kvalitet, ringe smag og lav indtjening, der ikke dækker produktionsomkostningerne.

Den tunge industri i området har skabt luftforhold, der bidrager til, at planten visner tidlig i efteråret. Sod og aske fra den lokale industri er i vidt omfang blevet spredt udover jordene, og svovl fra den lokale befolknings skorstene er blevet aflejret på jorden, hvilket gavner rabarberplanten.

Da producenterne i Yorkshire til stadighed har kunnet høste tidligere end andre producenter i andre dele af landet, har sidstnævnte efterhånden indstillet produktionen. De kan ikke konkurrere med producenterne i Yorkshire, som kan dyrke rabarber under så gunstige forhold, og disse har i tidens løb udviklet faglige færdigheder, der frembringer de stilke, som producenterne af Yorkshire Forced Rhubarb er blevet kendt for.

Betegnelsen Yorkshire Forced Rhubarb er generelt blevet anvendt af producenterne siden 1877, når de solgte deres produkter på engrosmarkederne. På dette tidspunkt var det i hele landet den normale afsætningsmåde.

5.2. Produktets egenart:

Rabarberens lange tynde stængler — bladstilkene — er lyserøde til røde i farven med tætte gule blade. Den intense farve, der varierer fra lakserød til blodrød, afhænger af sorten. Stilkene er hvide ved den brede ende, hvor de har været fastgjort til rodknolden. Stilkene er indvendigt hvide og kødfulde. De mikrobiologiske og kemiske egenskaber ved Forced Rhubarb omfatter indhold af oxalsyre, calcium i form af calciumoxalat og planteøstrogen. Forced Rhubarb’s farve forstærkes af den tekniske fremgangsmåde, der også frembringer det slørtynde skind og det hvide kød. Når Forced Rhubarb koges, er den meget mør, og smagen er fin og let syrlig. Smagen skyldes produktionsteknikkerne og de traditionelle lokale organiske dyrkningsmetoder, der blandt andet omfatter brug af kradsuld, hvilket er typisk for egnen.

Nye rødder fås ved formering eller deling af planter fra egen reserve. De nye planter benævnes rabarberknolde. Knoldene er gået fra generation til generation inden for familierne eller købt fra andre producenter. Den eneste måde, hvorpå man kan få nye knolde, er ved at dele en forældreplante. Det er muligt at anvende frø, men på grund af krydsbestøvning kan der ikke garanteres rene sorter. Kun ved at dele knolden kan sortsægtheden sikres, men at kunne fravælge planter med variationer eller sygdomme med sikker hånd kræver betydelig erfaring. Reserven af knolde er sorteret efter sort og plantes på særskilte jorde.

Knolde, der erhverves uden for rabarbertrekanten, skal have groet i mindst 2-3 år, før de kan dyrkes indendørs, så de kan få gavn af de særlige jord- og vejrforhold, der er så gavnlige for knoldens udvikling. Knoldene tages op fra markerne og lades forsigtigt med hænderne på trailere for forsendelse til staldene, og hver transportør registrerer ladningen og den mark, hvorfra knoldene kommer den pågældende dag.

5.3. Årsagssammenhængen mellem det geografiske område og produktets særlige egenskaber, omdømme eller andre kendetegn:

Efter at være opdaget ved et tilfælde i Chelsea i London i 1818 begyndte den tidlige grundlæggende teknik bag dyrkning af rabarber uden for sæsonen med opvarmning af knoldene, idet de blev dækket med organisk mødding, mens de stadig var i jorden. I 1877 kom den til Yorkshire. Det var første gang i verden, hvor der blev bygget specielle stalde med henblik på indendørs dyrkning af rabarber, og den teknik, der anvendes i dag, blev udviklet af lokale producenter i Yorkshire. Jorden i området er ideel for, at det store rodsystem kan vokse, hvilket er nødvendigt for, at udbyttet kan dække de høje produktionsomkostninger. Sidst i det 19. århundrede var rabarber så yndet, at der i trekantsområdet var over 200 producenter, der dyrkede rabarber.

De tidlige grundlæggende teknikker for dyrkning af rabarber uden for sæsonen i særlige stalde blev udviklet af producenterne i Yorkshire. Jorden i området er perfekt for, at det store rodsystem kan vokse, hvilket er nødvendigt for, at udbyttet kan blive tilstrækkeligt stort. Sidst i det 19. århundrede var rabarber så yndet, at der i trekantsområdet var over 200 producenter, der dyrkede rabarber. Producenterne er for tiden baseret i Leeds, Wakefield og Bradford, hvilket er blevet kendt som »rabarbertrekanten«.

Jorden i Yorkshire fremmer et stort og stærkt rodsystem med store hovedknoppe. I den tid planterne dyrkes indendørs, bliver de vandet direkte fra vandledningerne. Sorterne, der dyrkes og udvælges specielt til jorden i dette geografiske område, giver på grund af forskellige faktorer den traditionelle Yorkshire Forced Rhubarb's kvalitet, smag og farve. Jorden og vejrforholdene i dette område er passende for det store rodsystem, der kræves for denne produktion uden for sæsonen.

Henvisning til offentliggørelsen af varespecifikationen:

http://defraweb/foodrin/foodname/pfn/products/index.htm